Anzjan ieħor imut waqt li kien pożittiv bil-Covid-19 Fi stqarrija maħruġa fl-aħħar ħin il-Ministeru għas-Saħħa kkonferma li anzjan ta' 89 sena miet waqt li kien pożittiv bil-Covid-19. L-anzjan iddaħħal l-Isptar Mater Dei fit-23 ta' Awwissu għal kundizzjonijiet ta' saħħa varji, fejn sarulu swabs għall-Covid-19 li rriżultaw fin-negattiv, madanakollu l-anzjan ingħata kura f'iżolament fl-Isptar Mater Dei minħabba li kien ġie f'kuntatt ma' persuna pożittiva waqt li kien fil-komunità. Hu ġie lliċenzjat mill-Isptar Mater Dei fil-31 ta' Awwissu filgħodu, mingħajr l-ebda sintomi u ntbagħat id-dar. Il-qagħda tiegħu ddeterjorat b'mod rapidu u reġa' ddaħħal fl-Emerġenza, fejn ġie konfermat pożittiv għall-Covid-19. Huwa miet fl-Isptar Mater Dei aktar kmieni llum. Il-Ministeru għas-Saħħa, filwaqt li jagħti l-kondoljanzi lill-familjari tal-anzjan, jappella biex il-poplu jibqa' jsegwi l-appelli tad-Dipartiment tas-Saħħa.